stanford-oval/wikipedia huggingface dataset:
Bus Driver
Pelaaminen

Pelaaja valitsee reitin ajettavaksi kuudelta eri vaikeustasolta. Jokaiselle reitille on oma linja-autonsa, jota ei voi vaihtaa. Latausnäkymän jälkeen pelaaja aloittaa linja-auton ajamisen ajoreitin mukaisesti, joka näytetään pelaajalle tien pinnassa olevilla oransseilla nuoliopasteilla. Pelaajan tulee noudattaa ajaessaan liikennesääntöjä, kuten vilkunkäyttöä ja liikennevaloja. Liikennesääntöjen rikkomisesta menettää verrattain paljon pisteitä.
Linja-auto tulee pysäyttää matkustajien kyytiin ottamista ja jättämistä varten merkityillä pysäkeillä, joita on reitistä riippuen 3–28. Jokaiselle pysäkille on aikataulun mukainen lähtöaika. Etuajoissa lähtemisestä lähtee välittömästi pisteitä, mutta toisaalta myöhässä oleva linja-auto voi kiriä aikatauluaan umpeen ajamalla vauhdikkaammin, sillä myöhästymispisteet lasketaan vasta reitin lopussa. Pysäkille ei myöskään saa jättää matkustajia. Pysäkkejä ei voi kuitenkaan jättää väliin, sillä pelaajalle näytetään vain yhden pysäkin sijainti kerrallaan.
Alkuperäisversion 12 erilaista bussimallia on suunniteltu oikeiden linja-autojen pohjalta. Pelissä voi ajaa esimerkiksi matalalattiabussilla, koulubussilla ja vankibussilla. Ajettavissa on kolmekymmentä eri reittiä, joiden sääolosuhteet ja vuorokaudenajat vaihtelevat.
Rimsley

Pelin tapahtumat sijoittuvat kuvitteelliseen Rimsleyn suurkaupunkiin, joka sijaitsee Yhdysvalloissa. Kaupungin nimistö on kuitenkin saanut vaikutteita lähinnä Lontoosta. Pelimaailma on avoin, eli pelaaja voi halutessaan tutkia kaupunkia vapaasti.
Kaupunkiin on runsaasti luotu erilaisia tärkeitä elementtejä linja-autoliikennettä ajatellen. Kaupungista löytyy esimerkiksi messukeskus, useita suuria hotelleja, liikekaupunki, vanha kävelykeskusta, lentoasema, rahtisatama ja valtionvankila. Merenrannalla oleva kaupunki on merenlahden kahteen osaan jakama. Kaupungin kaakkoisosassa sijaitsee vuoristo, jonka ilmasto on talvinen vuoden ympäri. Kaupungin ympäri kiertää moottoritietasoinen kehätie.
Vastaanotto

Bus Driver -pelin alkuperäisessä versiossa ainoa pelinäkymä oli linja-auton ulkopuolelta, eli sitä pelattiin niin sanotusta kolmannesta persoonasta. Arvosteluissa on kaivattu ennen kaikkea kuljettajanäkymää. Kehittäjät perustelivat sen puutetta pelin luonteella, jonka tarkoitus ei ole toimia täysrealistisena linja-autosimulaattorina. Kuljettajanäkymä kuitenkin lisättiin peliin Gold-päivityksessä.
Aiheesta muualla

Pelin verkkosivusto (englanniksi)
Bengali (kuvitteellinen valtio)

Bengali on Lee Falkin Mustanaamio-sarjakuvan kuvitteellinen brittien vallasta itsenäistynyt valtio Afrikassa Bengalinlahden edustalla. Lahti sijaitsee todellisuudessa Intian rannikolla, ja Bengali olikin alun perin sijoitettuna Aasiaan. Sen pitkäaikaisena presidenttinä on toiminut Lamanda Luaga. Valtion pääkaupunki on moderni suurkaupunki Morristown, nykyiseltä nimeltään Mawitaan. Muita tärkeitä kaupunkeja ovat Sanloi ja Bengalitown. Naapurimaat ovat demokraattinen Fari Lana (myös Ivory Lana), diktatuurinen Tarashima ja rotusortoa harjoittava Rhodia. Bengali kuuluu YK:hon.
Valtio oli ennen Ison-Britannian alusmaa. Kun Bengali itsenäistyi, sen presidentiksi valittiin vaalissa YK:n lääkäri Lamanda Luaga. Tämä ei kuitenkaan sopinut kenraali Bababulle, joka aloitti sisällissodan. Mustanaamion avulla sota kuitenkin saatiin loppumaan ja Luaga suostui antamaan opetuksen Bababulle: hän voitti tämän nyrkkeilyottelussa. Bababu on sen jälkeen useasti yrittänyt vallankaappausta.
Lamanda toimi Bengalin ensimmäisenä presidenttinä, mutta joutui väistymään, kun kepulipelillä vaalit voittanut Kibali Lubanga siirtyi valtaistuimelle. Bengalin viidakoissa asuva Mustanaamio kuitenkin auttoi syöksemään tyrannin vallasta ja hänet vietiin salaiseen viidakkovankilaan. Lamanda Luaga sai Nobelin rauhanturvapalkinnon ja palasi presidentiksi. Hän kuitenkin joutui eroamaan, koska oli pitänyt Lubangaa lainvastaisesti vankilassa. Nykyisin Luaga on lääkärinä Mawitaanin lähiössä.
Bengalin viidakoita ja osin kaupunkejakin vahtii poliisia muistuttava Viidakkopartio, jonka salaisena ylipäällikkönä toimii Mustanaamio. Bengalilla on myös omat poliisivoimat ja asevoimat.
Bengali on tasavalta, mutta utuvuorilla viidakon takana on edelleenkin lukuisia pieniä ruhtinaskuntia, joissa vallitsevat keskiaikaiset tavat. Yhtä niistä, Baronkhania, hallitsee Mustanaamion nuori ottopoika Rex King. Viidakoissa asuu monia alkukantaisia heimoja, joista tärkeimmät ovat maanviljelijöiden Llongo, karjankasvattajien Wambesi ja kalastajien Mori. Luaga on llongolainen. Viidakon sisimmässä osassa asuu kääpiöheimo ja Mustanaamio.
Bengalin eläimistö on samanlaista kuin muualla sademetsien Afrikassa, mutta siellä elää myös tiikereitä.
Chevrolet Cavalier

| Chevrolet Cavalier |
| --- | --- |

Valmistustiedot
Valmistusmaa:   Yhdysvallat  Meksiko
Valmistaja:  General Motors
Valmistusvuodet:  1981–2005
Korimalli:  4-ovinen sedan
Luokka:  C-segmentti
Polttoaine:  bensiini
Vetotapa:  etuveto
Vaihteisto:  5-vaihteinen manuaali
Chevrolet Cavalier on keskiluokan henkilöauto, jota yhdysvaltalainen General Motors valmistaa Chevrolet-brändin alla. Alkuperäisen Cavalierin valmistus alkoi 1981 ja se lopetettiin 2005. Myöhemmin samanniminen malli on palannut markkinoille Yhdysvaltain ulkopuolella.
Kolmannen sukupolven Cavalieria myytiin Japanissa Toyota-merkkisenä.
Sukupolvet

Ensimmäinen sukupolvi
(1982–1987)
Toinen sukupolvi
(1988–1994)
Kolmas sukupolvi
(1995–2005)
Aiheesta muualla

Kuvia tai muita tiedostoja aiheesta Chevrolet Cavalier Wikimedia Commonsissa
Canon EOS-1D X Mark III

| Canon EOS-1D X Mark III |
| --- | --- |

Tyyppi:  digitaalinen järjestelmäkamera
Kenno:  CMOS, täysi kenno, 36 × 24 mm
Korkein resoluutio:  5 472 × 3 648 (20 megapikseliä)
Objektiivi:  Canon EF
Suljinajat:  1/8 000 – 30 s
Tarkennuspisteet:  191
Sarjakuvaus:  20 kuvaa sekunnissa
ISO-arvot:  ISO 100 – 102 400, laajennettavissa ISO 50 – 819 200
LCD-näyttö:  3,2", kosketusnäyttö, 2 100 000 pikseliä
Tallennusmedia:  CFexpress
Akku:  LP-E19
Paino:  1 440 g (akun kanssa)
Canon EOS-1D X Mark III on Canonin valmistama digitaalinen järjestelmäkamera, jossa on 20 megapikselin täysikokoinen CMOS-kenno. Kamera julkistettiin 6. tammikuuta 2020 Canon EOS-1D Mark II:n seuraajaksi. Julkistushetkellä kameran hinta oli noin 8 100 euroa.
Kamera on yhteensopiva Canon EF -objektiivien kanssa. Sillä pystyy ottamaan jopa 20 kuvaa sekunnissa ja videoida 5,5K-laadulla 60 kuvaa sekunnissa. Kamerassa on 3,2 tuuman kosketusnäyttö ja tuki Bluetoothille, GPS:lle ja Wi-Fi:lle. Kameran runko on sääsuojattu ja valmistettu magnesiumista. Runko painaa akun kanssa 1 440 grammaa.
Chevrolet Corvette C1

| Chevrolet Corvette C1 |
| --- | --- |

Valmistustiedot
Valmistusmaa:   Yhdysvallat
Valmistaja:  Chevrolet
Konserni:  General Motors
Valmistusvuodet:  1953–1962
Korimalli:  2-ovinen convertible
Seuraaja:  Chevrolet Corvette C2
Tekniset tiedot
Henkilöluku:  2
Moottori:  R6 V8
Iskutilavuus:  3,9–5,4 l
Polttoaine:  bensiini
Vetotapa:  takaveto
Vaihteisto:  3-vaihteinen manuaali 4-vaihteinen manuaali 2-vaihteinen automaatti
Chevrolet Corvette 1956
Chevrolet Corvette 1958
Chevrolet Corvette 1962
Chevrolet Corvette C1 on Chevrolet Corvetten ensimmäisen sukupolven malli, jota valmistettiin vuosina 1953–1962.
Chevrolet Corvette (1953–1962)

Harley Earlin suunnittelema ensimmäisen sukupolven Chevrolet Corvette esiteltiin vuonna 1952 Motorama Show’ssa. Yksinkertaisesti mutta linjakkaasti muotoillun auton kori oli valmistettu lasikuidusta. Teräsrungon päälle rakennettu lasikuitukori koostui 46 erillisestä osasta ja oli hankala valmistaa. Corvette ei aluksi ollut General Motorsille taloudellinen menestys, mutta tärkeämpänä pidettiin urheiluautovalmistajan imagon luomista Chevroletille.
Corvettessa oli edessä kierrejouset ja takana puolestaan lehtijousitus erillisellä jäykällä taka-akselilla. Vanhanaikaisen taka-akselinsa vuoksi autoharrastajat usein käyttävät ensimmäisen sukupolven Corvettesta nimitystä ”Solid Axle”.
Voimanlähteenä oli aluksi kuusisylinterinen 3,9-litrainen (150 hv) Blue Flame -moottori, joka ei antanut Corvettelle kovinkaan hyvää suorituskykyä. Voimansiirtona oli kaksiportainen Powerglide-automaattivaihteisto. Kaikki mallivuoden 1953 autot olivat Polo White -valkoisia punaisella sisustuksella.
Vuonna 1954 ei tehty merkittäviä uudistuksia laajennettua värivalikoimaa lukuun ottamatta. Uusia vaihtoehtoja olivat punainen, sininen ja musta.
Vuonna 1955 pienitehoisen rivimoottorin rinnalle tuli 4,3-litrainen V8 (210 hv). Myös kolmivaihteisen manuaalivaihteiston sai nyt halutessaan. Vuoden 1955 aikana valmistettiin ainoastaan 15 kappaletta kuparinpunaisella Corvette Copper -värillä maalattua Corvettea.
Vuonna 1956 Corvette sai uudenlaisen korin ja valittavaksi tuli myös kaksivärinen maalaus. Nelivaihteinen manuaalivaihteisto tuli tarjolle. Rivimoottori poistui valikoimasta.
Vuosimalliin 1957 tuli tuotantoon polttoaineen ruiskutuksella varustettu 4,6 litran V8 (283 hv).
Vuosimallin 1958 Corvette sai muidenkin yhdysvaltalaisten automerkkien tapaan nelivaloisen ajovalojärjestelmän. Ensimmäiset sähköikkunoilla varustetut Corvettet ilmestyivät vuonna 1958, jolloin alettiin myös suunnitella sähköisesti toimivaa katon avaussysteemiä. Ratkaisu jäi vain kokeiluksi, eikä sitä toteutettu vielä pitkään aikaan Corvettessa.
Seuraavat merkittävät uudistukset tulivat vuonna 1961, jolloin perän muotoilua uudistettiin, ja takavaloja oli nyt neljä.
Vuonna 1962 vakiomoottorin iskutilavuus nousi 5,4 litraan. Mallivuoden 1962 Corvettea sai ainoastaan yksivärisenä.
Aiheesta muualla

Kuvia tai muita tiedostoja aiheesta Chevrolet Corvette C1 Wikimedia Commonsissa
Bengalin jako

Bengalin jako oli 1905 tehty hallinnollinen jako, jossa Brittiläisessä Intiassa sijainnut alue jaettiin kahtia Itä-Bengaliksi ja Länsi-Bengaliksi.
Bengalin alueella Brittiläisessä Intiassa muslimit jäivät syrjään maan liiketoiminnassa ja teollisuudessa, etenkin Itä-Bengalissa, joka oli kaukana kaupankäynnin keskipisteestä. Hindut olivat hallitsevassa asemassa lähes kaikilla yhteiskunnan aloilla. Muslimien ja hindujen vastakkainasettelun ja hallinnon tehostamisen nimissä Intian varakuningas ja kenraalikuvernööri George Curzon päätti vuonna 1905 toteuttaa Bengalin jaon, jossa alue jaettiin hinduenemmistöiseen Länsi-Bengaliin, jonka pääkaupunkina toimi Kalkutta ja muslimienemmistöiseen Itä-Bengaliin, jonka pääkaupunki oli Dhaka. Paikallisen väestön mielipidettä asiaan ei kysytty, mikä nostatti Bengalissa suuria mielenosoituksia ja brittiläisten tuotteiden boikotin. Britit tukahduttivat mielenosoitukset, mutta nationalismin nousua ei kukistettu. Tapahtumia seuranneiden terrori-iskujen ja väkivallantekojen jälkeen britit yrittivät tilanteen lieventämistä poliittisilla uudistuksilla. Bengali yhdistettiin entiselleen vuonna 1911 protestien seurauksena. Sen jälkeen alueen provinssijaottelu perustui yhteisiin kieliin uskonnon sijasta.
Channa ninhbinhensis

| Channa ninhbinhensis |
| --- | --- |

Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Yläluokka::  Luukalat Osteichthyes
Luokka::  Viuhkaeväiset Actinopterygii
Alaluokka::  Kehittyneet luukalat Neopterygii
Lahko::  Ahvenkalat Perciformes
Alalahko::  Channoidei
Heimo::  Käärmeenpäät Channidae
Suku::  Channa
Laji::  ninhbinhensis
Kaksiosainen nimi
 Channa ninhbinhensis  Nguyễn, 2011 
Katso myös
   Channa ninhbinhensis Wikispeciesissä  
Infobox OKNimi-testi OK: 
Channa ninhbinhensis on käärmeenpäiden (Channidae) heimoon kuuluva kalalaji, joka kuvattiin Vietnamista vuonna 2011.
Ulkonäkö ja koko

Pisin tavattu yksilö oli 27,5 senttimetrin mittainen.
Elinympäristö ja levinneisyys

Laji on makean veden kala joka elää trooppisissa olosuhteissa. Se tunnetaan vain Vietnamista.
Chilen Primera División

| Primera División |
| --- | --- |
Laji:  jalkapallo
Maa(t):   Chile
Perustettu:  1933
Joukkueita:  18
Hallitseva mestari:  Colo-Colo (2013)
Eniten mestaruuksia:  Colo-Colo (30)
Sarjataso:  1
Alempi taso:  Primera División B
TV:  TVN CDF
Sivusto:  Sivusto
Primera División (Primera División del Fútbol Profesional Chileno) on Chilen jalkapallon korkein sarjataso. Sitä organisoi Chilen jalkapalloliitto. Liigan ensimmäinen kausi pelattiin vuonna 1933.  Sitä ennen maassa pelattiin paikallisia jalkapallosarjoja. IFFHS on rankannut Chilen tammikuussa 2014 liigan maailman 19:nneksi kovatasoisimmaksi kansalliseksi jalkapalloliigaksi.
Eniten sarjan mestaruuksia ovat voittaneet santiagolaisseurat Colo-Colo, Universidad de Chile ja Universidad Católica.
Sarjajärjestelmä

Kuten monissa muissakin eteläamerikkalaisissa jalkapallosarjoissa, myös Chilen Primera Divisiónin sarjajärjestelmä poikkeaa eurooppalaisesta sarjajärjestelmästä. Ennen vuotta 1997 käytössä oli vastaava sarjajärjestelmä kuin Euroopassakin. Sarjassa pelataan vuosittain kaksi osaa, apertura ja clausura. Näin ollen vuosittain ratkaistaan kaksi mestaria. Sarjasta putoajat ratkaistaan koko vuoden sarjataulukot yhteen laskemalla.
Kauteen 2013 asti apertura pelattiin tammikuusta kesäkuuhun ja clausura heinäkuusta joulukuuhun. Kauden 2013 jälkeen ajanjaksoa muutettiin siten, että apertura pelataan vuoden jälkimmäisellä puoliskolla ja sarjan toinen puolisko pelataan vuoden ensimmäisellä puoliskolla. Näin ollen sarjan ajanjakso kestää kalenterivuoden yli. Siirtymäkaudella 2013 pelattiin vain yksiosainen sarja (torneo trancision). Vuonna 2010 maanjäristyksen takia sarjassa ei pelattu kahta osaa.
Sekä aperturan että clausuran voittajat selviytyvät seuraavan kauden Copa Libertadoresiin. Maan kolmannen paikan Copa Libertadoresissa saa clausuran korkeimman pistemäärän saavuttanut joukkue.
Mestaruudet seuroittain

| Seura | Mestaruudet | Kaudet |
| --- | --- | --- |
| Colo-Colo | 30 | 1937, 1939, 1941, 1944, 1947, 1953, 1956, 1960, 1963, 1970, 1972, 1979, 1981, 1983, 1986, 1989, 1990, 1991, 1993, 1996, 1997 Clausura, 1998, 2002 Clausura, 2006 Apertura, 2006 Clausura, 2007 Apertura, 2007 Clausura, 2008 Clausura, 2009 Clausura, 2014 Clausura |
| Universidad de Chile | 16 | 1940, 1959, 1962, 1964, 1965, 1967, 1969, 1994, 1995, 1999, 2000, 2004 Apertura, 2009 Apertura, 2011 Apertura, 2011 Clausura, 2012 Apertura |
| Universidad Católica | 10 | 1949, 1954, 1961, 1966, 1984, 1987, 1997 Apertura, 2002 Apertura, 2005 Clausura, 2010 |
| Cobreloa | 8 | 1980, 1982, 1985, 1988, 1992, 2003 Apertura, 2003 Clausura, 2004 Clausura |
| Unión Española | 7 | 1943, 1951, 1973, 1975, 1977, 2005 Apertura, 2013 Transición |
| Audax Italiano | 4 | 1936, 1946, 1948, 1957 |
| Everton | 4 | 1950, 1952, 1976, 2008 Apertura |
| Magallanes | 4 | 1933, 1934, 1935, 1938 |
| Santiago Wanderers | 3 | 1958, 1968, 2001 |
| Huachipato | 2 | 1974, 2012 Clausura |
| Palestino | 2 | 1955, 1978 |
| Green Cross | 1 | 1945 |
| O’Higgins | 1 | 2013 Apertura |
| San Felipe | 1 | 1971 |
| Santiago Morning | 1 | 1942 |
Beneath the Encasing of Ashes

| 'Beneath the Encasing of Ashes' As I Lay Dying |
| --- | --- | --- |

Studioalbumin tiedot
 Julkaistu: 18. kesäkuuta 2001
 Tuottaja(t): Tim Lambesis
 Tyylilaji: metalcore
 Kesto: 29.57
 Levy-yhtiö: Pluto Records
As I Lay Dyingin muut julkaisut
|   | 'Beneath the Encasing of Ashes' 2001 | Frail Words Collapse 2003 |
Beneath the Encasing of Ashes on metalcore-yhtye As I Lay Dyingin esikoisalbumi. Se julkaistiin kesäkuussa 2001.
Kappaleluettelo

Beneath the Encasing of Ashes – 3.03
Torn Within – 1.46
Forced to Die – 2.43
A Breath in the Eyes of Eternity – 2.58
Blood Turned to Tears – 1.38
The Voices That Betray Me – 2.58
When this World Fades – 2.32
A Long March – 1.56
Surrounded – 0.50
Refined By Your Embrace – 1.44
The Innocence Spilled – 3.36
Behind Me Lies Another Fallen Soldier – 4.13
Kokoonpano

Tim Lambesis – laulu
Evan White – kitara
Noah Chase – basso
Jordan Mancino – rummut
Aiheesta muualla

Beneath the Encasing of Ashes Discogsissa. (englanniksi)
Albumi Beneath the Encasing of Ashes Encyclopaedia Metallum -sivustolla (englanniksi)
Badia a Coltibuono

Badia a Coltibuono.
Badia a Coltibuono on yksityinen luostari Italian Toscanassa Gaiole in Chiantin kunnassa. Luostarin juuret ylettyvät 1000-luvulle. Vanhimmat olemassa olevat dokumentit viittaavat pieneen kirkkoon, joka kunnostettiin ja muutettiin luostariksi vuonna 1037, jolloin se annettiin lahjoituksena Vallombrosan munkeille. Luostari kukoisti ja kasvoi. Kuitenkin vuonna 1810 Napoleonin määräyksestä omaisuus pakkolunastettiin. Munkit häädettiin ja luostari huutokaupattiin.
Nykyään luostarin omistaa yksi Chiantin suurimmista viinintuottajista Paolo Stucchi Prinetti, joka pitää luostarissa ravintolaa. Luostarissa asuu myös hänen äitinsä Lorenza de’ Medici, joka on Italiassa tunnettu keittokirjailija.
Aiheesta  muualla

Kuvia tai muita tiedostoja aiheesta Badia a Coltibuono Wikimedia Commonsissa
Arvid Englind

| Arvid Englind |
| --- | --- |

Henkilötiedot
Syntynyt: 18. kesäkuuta 1882 Helsinki
Kuollut: 12. syyskuuta 1972 (90 vuotta) Tukholma
Ammatti:  näyttelijä
Näyttelijä
Merkittävät roolit:  Daniel Hjort (Daniel Hjort)
Aiheesta muualla
IMDb 
Torsten Arvid Englind (alkuaan Ekholm, 18. kesäkuuta 1882 Helsinki – 12. syyskuuta 1972 Tukholma) oli suomalainen näyttelijä, käsikirjoittaja ja ohjaaja. Hän teki suurimman osan urastaan Ruotsissa.
Ura

Englindin vanhemmat olivat hovineuvos Carl Fredrik Ekholm ja Yolanda Strandberg. Hän aloitti työnsä Työväen Teatterissa vuonna 1903. Vuonna 1905 hän siirtyi Turun Ruotsalaiseen Teatteriin, jossa hän toimi ohjaajana 1907–1915. Vuodesta 1916 Englind toimi ohjaajana Göteborgin Suuressa Teatterissa.
Englindin rooleja olivat muun muassa Daniel Hjortin nimiosa, Vicinius näytelmässä Quo vadis ja Alonso näytelmässä Preciosa. Hän asetti näyttämölle muun muassa kappaleet Daniel Hjort, Kustaa Vaasa ja Tukkijoella sekä useita operetteja.
Englind näytteli elokuvassa Högfjällets dotter (1914) sekä ohjasi elokuvat Patriks äventyr (1915), En förvillelse (1915) ja Brandsoldaten (1916). Kahteen viimeksi mainittuun hän teki myös käsikirjoituksen.
Näyttämötyön lisäksi Englind käänsi näytelmiä ja toimi sanomalehtimiehenä.
Teaterförlag Arvid Englind

Englind perusti Tukholmaan Teaterförlag Arvid Englind AB:n vuonna 1920.
Perhe

Arvid Englindin puoliso oli näyttelijä ja operettitaiteilija Lelly Englind (oik. Elena Wasiljewa), 1885–1958) vuodesta 1908 vuoteen 1958. Pariskunnalla oli kaksi poikaa, Sten-Sture (1909–1940) ja Lars-Olof (1926–1954). Vuodesta 1959 hänen puolisonsa oli Inge Nordlöf.
Filmografia > Ohjaajana

Patriks äventyr (1915)
En förvillelse (1915)
Brandsoldaten (1916)
Filmografia > Käsikirjoittajana

En förvillelse (1915)
Brandsoldaten (1916)
Filmografia > Näyttelijänä

Högfjällets dotter (1914)
Lähteet ja viitteet

Kotimaisia näyttämötaiteilijoita sanoin ja kuvin, Kustannusliike Opas, Viipuri 1930
1 2  Vem är vem / Arvid Englind runeberg.org. Project Runeberg. Viitattu 5.3.2015.
1 2  Kotimaisia näyttämötaiteilijoita sanoin ja kuvin, s. 54
↑  Svensk Filmdatabas / Arvid Englind sfi.se. Svenska Filminstitutet. Viitattu 5.3.2015.
Belle Starr

Belle Starr 1880-luvulla.
Myra Maybelle ”Belle” Starr (o.s. Shirley, vuosina 1866–1880 Reed; 5. helmikuuta 1848 Jasperin piirikunta, Missouri – 3. helmikuuta 1889 lähellä Briartownia, Oklahoma) oli yhdysvaltalainen lainsuojaton ja eräs villin lännen kuuluisista naisrikollisista. Hän vaikutti ensin Texasissa ja sittemmin nykyisen Oklahoman alueella Intiaaniterritoriossa. Starr tunnettiin muun muassa lempinimellä ”rosvokuningatar” (engl. bandit queen). Hän kuoli selvittämättömän murhan uhrina.
Murha

Starria ammuttiin kahdesti haulikolla 3. helmikuuta 1889 hänen ollessaan palaamassa kauppamatkalta ratsain kotiin. Hän oli vielä elossa tyttärensä Pearlin saapuessa paikalle mutta kuoli pian ehtimättä nimetä ampujaansa. Tapausta ei saatu selvitettyä, mutta vahvimmat epäillyt olivat Starrin kanssa riitautunut lainsuojaton Edgar Watson sekä hänen oma poikansa Eddie, jotka olivat olleet lähettyvillä hieman aiemmin. Watson myös asui murhapaikan lähellä. Hänet pidätettiin murhasta epäiltynä mutta vapautettiin syytteistä vahvojen todisteiden puuttuessa. Ampujaksi on väitetty myös Starrin aviomiestä, tytärtä tai entistä rakastajaa. Leski Jim July Starr kuoli apulaissheriffin ampumana vain muutamaa viikkoa myöhemmin. Watson kuoli myöhemmin ammuskelussa Floridassa.
Jälkimaine

Starrin maine alkoi kasvaa, kun Richard K. Fox julkaisi pian hänen kuolemansa jälkeen vuonna 1889 hänen elämäkertansa Belle Starr, the Bandit Queen, or The Female Jesse James, jossa Starrin esitettiin ryhtyneen rikolliseksi kostaakseen veljensä kuoleman ”jenkeille”. Starrin elämänvaiheista ja mahdollisista rikoksista on kerrottu paljon tarinoita, josta osa lienee sepitettä. Ensimmäisen aviomiehensä kuoleman jälkeen hänen on väitetty syyllistyneen 1870-luvun puolivälissä Texasissa muun muassa kaupan tuhopolttoon ja pankkiryöstöön, mutta näistä tapauksista ei ole löytynyt mainintoja mistään aikalaislähteistä. Lisäksi hänen on väitetty olleen vuonna 1880 muutaman viikon ajan naimisissa Cole Youngerin sedän Bruce Youngerin kanssa ennen Samuel Starrin kanssa solmittua avioliittoa.
Elokuvassa Rosvojen kuningatar (1941) Starria näyttelee Gene Tierney ja televisioelokuvassa Belle Starr (1980) Elizabeth Montgomery. Starrista kertoo myös elokuva Montanan salaperäinen nainen (1952), jossa häntä näyttelee Jane Russell. Jamesien ja Youngerien koplasta kertovassa elokuvassa Lainsuojattomat (1980) Starrin roolissa nähdään Pamela Reed. Hänestä kertoo myös Morrisin Lucky Luke -sarjakuva-albumi Belle Starr (1995). Videopelissä Brawl Stars on hänen mukaansa nimetty pelihahmo.
Aiheesta muualla

Kuvia tai muita tiedostoja aiheesta Belle Starr Wikimedia Commonsissa
The National Police Gazette -lehdessä vuonna 1886 julkaistu piirros Starrista kuvatekstillä ”villi läntinen amatsoni”.